Papersnake/gushiwen huggingface dataset:
句
刘裳（宋代）

高阁应山三字古，华堂卓秀一峰尊。
到象州寓行衙太守陈容德携酒见过二首 其二
孙觌（宋代）

饤坐黄甘噀手香，堆盘丹荔照人光。莫辞蜑酒一尊赤，会压瘴茅千里黄。

未省谗言遭薏苡，直将空腹傲槟榔。酒醒梦觉知何处，树影参差月满廊。
题海屋横箫图寿翟寅菽襟兄老亲家六十有一
张萱（明代）

戊午立春才五日，南极一星高熠熠。光铓直射丰水湖，为照华熠开绮席。

华熠绮席祝冈陵，老人星是少微星。家声不堕文侯相，世业仍传广汉经。

忆我当年谐凤侣，邯郸道上吹箫处。君生半载我亦生，更喜逢君为友婿。

君如隐鹄我如虹，君今矍铄我龙钟。若问画眉京兆笔，空惭偕老鹿门翁。

女择婿兮儿择妇，玉种蓝田持作斧。朱陈幸结旧邢谭，泉石寻盟新肺胕。

老我多年已毁车，羡君此日尚冠儒。锦缠数入徐娘馆，泥饮频倾孙楚垆。

呼儿移棹携春酒，登熠酌酒为君寿。娇歌妙舞酒千巡，綵笔瑶图歌一首。

图中仙子踏春潮，独跨虾蟆弄玉箫。但得千秋长对酒，何须一品更当朝。

白鹤峰头春正好，南飞一鹤来蓬岛。传言海屋正添筹，岁岁花前人不老。

劝君更进紫霞觞，玉箫吹月奏霓裳。愿君努力三万六千日，与君同醉三万六千场。
绍兴祀神州地祗十六首
佚名（隋代）

[南吕为羽]，翕辟以时，
协气陶蒸。播之金石，
锵厥和声。冥冥眑眑，
孔享純诚。是听是娭，
邦基永宁。
山桥月夜
方岳（宋代）

寒声策策琅玕碧，香气浮浮菡萏红。
六月人间苦炎热，独搔残雪月明中。
柏梁体送欧崙山北上
苏方晋（明代）

九真日南天宇宽，牛女星分朱明端。仙灵窟宅连蜷蟠，五岭重溟矗淼漫。

扶舆蜿蟺满郁单，有美一人曰崙山。孕精毓粹矹巑岏，沙洲乃翁幼承颜。

刻志励学熊和丸，平生浩气发冲冠。左图右书穷研钻，九流百氏摘瑕瘢。

摛词千万翻涛澜，掐心擢肾剜肺肝。嵬眼倾耳惊崩湍，揽佩纫纕结茝兰。

铺兜罗列衣冰纨，牛鬼蛇神怪携刓。骇人毛磔与胆寒，抱璞握瑜陋砮丹。

雾縠参差珊瑚间，顿令屈宋如衙官。三都八斗飘棻檀，一朝举翮去长安。

流音飞响雍门弹，淬锋砥锷挥镆干。锟铻拂试琢琅玕，柱堂栋厦耸大观。

运斤游刃馀髀髋，岂徒芳誉插贤关。兔罝鹗荐将登坛，清庙朱弦玉朱干。

鳞羽游翔宗虬鸾，咳唾九天珠落盘。何数谪仙召金銮，待诏先生齿见攒。

矞云五色绕薇垣，天王得骏十二闲。真才方联玉笋班，扶摇九万风斯抟。

簸荡乾坤谁跻扳，一鼓元气洗区寰。此日送君云漫漫，山齾齾兮水潺潺。

秋霄淡荡香露漙，桂花馣蔼扶胥湾。兰桨清风盩屋间，南浦销魂心悲酸。

离歌频写空濡翰，持杯把袂惜团栾，此去何时衣锦还。
寄山中旧知七首 其二
朱熹（宋代）

客子归来晚，江湖欲授衣。路岐终寂寞，老天足伤悲。

慷慨平生志，冥茫造物机。清秋雕鹗上，万里看横飞。
水龙吟 送余干教邓觉非归吴
吴存（元代）

琵琶亭下春波，滔滔流入三吴去。东风也似无情，不约木兰舟住。中有仙翁，＊衫乌帽，笔床谈尘。道越乡虽好，昨非今是，终不似，归来赋。想见莓苔三尺，玉琴清、杏梢初雨。青青衿佩，童参冠伍，徘徊江暮。我意尤长，公行不顾，一声柔舻。趁轻风径上蓬莱顶＊，去天尺五。
春草碧·客窗闲理清商谱
钱霖（元代）

客窗闲理清商谱。弹到断肠声，伤今古。自怜素发无多，犹记纹疏夜深语。空剩旧时踪。迷南浦。梨花燕子清明，谁家院宇。没个好情怀，杯慵举。天涯行李萧萧，还是新愁老羁旅。那更落花深，红如雨。
依韵和工部兄雪五首 其五
葛胜仲（宋代）

偶兹穷腊憩乡关，无蒂花飞遍海寰。粉饰门闱疑省户，云屯观阙想神山。

飘狂不绝三冬里，积厚遥追二纪间。闻说旗亭增酒价，沈酣准拟典衣还。
南游
陈深（宋代）

驱车登远道，白日忽西流。
宇宙惊新梦，山河感旧游。
云迷江令宅，月澹庾公楼。
已已如何奈，长歌去国愁。
和黄东浦早秋韵
释元肇（宋代）

门径半交莎，幽居事若何。地偏人到少，云淡自怡多。

林杪危凉叶，池容减翠荷。翻思种阳艳，终竟不如禾。
过刘伶宅
曾棨（明代）

旧宅无人住，荒墟有路歧。
一生浑是醉，万古复何悲。
白首衔杯处，青山荷锸时。
最怜独醒者，高冢亦累累。
日本刀歌
陈恭尹（清代）

白日所出金铁流，铁之性刚金性柔。铸为宝刀能屈伸，屈以防身伸杀人。

星流电激光离合，日华四射曈曈湿。阴风夜半刮面来，百万愁魂鞘中泣。

中原岁岁飞白羽，世人见刀皆不顾。为恩为怨知是谁，宝刀何罪逢君怒。

为君昼盛威与仪，为君夜伏魍与魑。水中有蛟贯其颐，山中有虎抉其皮。

以杀止杀天下仁，宝刀所愿从圣人。
买鸡
姜特立（宋代）

野处买鸡专报晓，从今不问夜何其。
老夫辗转苦无寐，恰似度关初听时。
山窗昼睡
祝允明（明代）

身在云房梦亦闲，松头鹤影枕屏间。
一声隔谷鸣华雉，信手推窗满眼山。
采绿吟 浦西园亭数处，裙裾常满，上春尤盛。友人话其事，以草窗自度曲写之
樊增祥（清代）

水暖春申浦，第一是、木笔初开。东风又到，海棠坊巷，婴武楼台。

小园三四处，银塘外，香车转尽轻雷。算韶华一百五，刚过人日挑菜。

佳约在红笺，春眠起，新妆争画眉黛。浅淡著衣裳，怕轻薄儿猜。

料靡芜绿到江南，先偷绣红罗踏青鞋。穿花去，防被柳丝，兜斜玉钗。
太师平章乔文惠公挽歌词三首
杜范（宋代）

奕世诸贤辅，清朝得老成。
谏兵秦蹇叔，忧国汉萧生。
更化人皆仰，调元位独亨。
天迟诸葛死，尚欲致升平。
嘉州守宅旧无後圃因农事之隙为种花筑亭观甫
陆游（宋代）

吾州山水西州冠，正欠雄楼并杰观。
奇峰秀岭待弹压，明月清风须判断。
三峨旧不到郡斋，创为诗人供几案。
烟云舒卷水墨图，草木清红锦绣段。
一时冠盖共登临，百年父老俱惊惋。
萦回舞袖试弓弯，宛转歌声学珠贯。
佳人蜂蝶争遶鬓，上客龙蛇看挥翰。
寓公虽作一月留，梅发东湖归思乱。
儿戏聊成此段奇，陈迹应留後人叹。
明朝艇子诉平羌，却伴谪仙游汗漫。
石屏后集锓梓敬呈屏翁
戴炳（宋代）

新刊后藁又千首，近日江湖谁有之。妙似豫章前集语，老于夔府后来诗。

梅深岁月枝逾古，菊饱风霜色转奇。要洗晚唐还大雅，愿扬宗旨破群痴。
偈颂一百零四首
释绍昙（宋代）

殿成不必拆，佛生何用打。
烧炷兜楼香，共说家私话。
以力假人者霸。
宫词 其十六
花蕊夫人徐氏（唐代）

六宫官职总新除，宫女安排入画图。二十四司分六局，御前频见错相呼。
西湖念语
欧阳修（宋代）

昔者王子猷之爱竹，造门不问于主人，陶渊明之卧舆，遇酒便于于道上。况西湖之胜概，擅东颍之佳名。虽美景良辰，固多于高会。而清风明月，幸属于闲人。并游或结于良朋，乘兴有时而独往。鸣蛙暂听，安问属官而属私。曲水临流，自可一觞而一咏。至欢然而会意，亦傍若于无人。乃知偶来常胜於特来，前言可信。所有虽非于己有，其得已多。因翻旧阕之辞，写以新声之调，敢陈薄伎，聊佐清欢。
题洛阳县壁
李兼（唐代）

猾吏畏服，县妖破胆。好录政声，闻于御览。
蓬莱仙
晁说之（宋代）

我是蓬莱山上客，暂到人间管春色。
谢家池馆纵吟魂。卓氏酒炉迷醉魄。
人间春色将奈何，潋潋滟滟浓如波。
归来说与秦王女，麻姑偷去唱为歌。
国士一首
苏籀（宋代）

五陵少年铜乳臭，哲肃何甘作牛后。
曲合汙世乡愿徒，俗学聋瞽纷芜莠。
文士规模正始间，风流可喜未曾有。
志士机繁常济务，斡旋金谷捷趋走。
取乱尤须见兵势，料敌先应决攻守。
至言硕画安危机，却顾前思能审究。
服戎角力乃兵耳，入幄造膝直御寇。
人心天意归有道，务穑训学臻富寿。
自古迂儒无益算，盖世奇才实天授。
谁能剡牍出公言，明年定取单于首。
仁寿堂
释居简（宋代）

阔开荡荡城中天，朝菌灵椿总大年。凿井耕田皆帝力，不知谁党复谁偏。
心老久许为作画未果以诗督之
陈与义（宋代）

布衲王摩诘，禅余寄笔端。
试将能事迫，肯作画工难。
秋入无声句，山连欲雨寒。
平生梦想处，奉乞小巑岏。
味秋芍药同蔎林
全祖望（清代）

小草休夸带与鞓，秋花尚冒殿春名。轻盈定入扬州梦，萧瑟终含楚客情。

暮霭凝时山共翠，浊醪香处客同赪。老夫正有将离赋，对尔能无百感生。
庆邓德达得子
陈渊（宋代）

海中仙果真难得，天上麒麟必异才。速客未为汤饼供，荐觞须俟鲤鱼来。
燕归梁
欧阳修（宋代）

屏里金炉帐外灯。掩春睡腾腾。绿云堆枕乱鬅鬙。犹依约、那回曾。

人生少有，相怜到老，宁不被天憎。而今前事总无凭。空赢得、瘦棱棱。
夏日续题
戴复古（宋代）

海近朝曦赫，山明宿雾消。
紫云萦碧落，白鹭点青苗。
避暑轩亭爽，凭虚眼界遥。
时来一登眺，初不待招邀。
偈颂一百四十二首 其一三一
释广闻（宋代）

灵山又见一夏，不说陈年旧话。青州衫重七斤，庐陵米作么价。
送上元张尉兼柬吕制干二首
刘宰（宋代）

幕府东来第一人，姓名星斗揭苍旻。
龙驹要踏浮云去，好向庭前一问津。
关山月
徐陵（南北朝）

关山三五月，客子忆秦川。
思妇高楼上，当窗应未眠。
星旗映疏勒，云阵上祁连。
战气今如此，从军复几年。
赠孙伯融之官池阳
汪广洋（明代）

江浦晚霞明，桃花春水生。来携建业酒，送子池阳城。

临发赠宝剑，开筵弹玉筝。况当理新国，珍重在斯行。
句
石延年（宋代）

天寒河影淡，山冻瀑声微。
鹧鸪天
张孝祥（宋代）

瞻跸门前识个人。柳眉桃脸不胜春。短襟衫子新来棹，四直冠儿内样新。

秋色净，晓妆匀。不知何事在风尘。主翁若也怜幽独，带取妖饶上玉宸。
解官後答韩魏公见寄
欧阳修（宋代）

报国勤劳已蔑闻，终身荣遇最无伦。
老为南亩一夫去，犹是东宫二品臣。
侍从籍通清切禁，笑歌行作太平民。
欲知念旧君恩厚，二者难兼始两人。
安流亭俟客不至独坐成咏
陆游（宋代）

忆昔西征鬓未霜，拾遗陈迹吊微茫。
蜀江春水千帆落，禹庙空山百草香。
马影斜阳经剑阁，橹声清晓下瞿唐。
酒徒云散无消息，水榭凭栏泪数行。
颂古三首
释祖先（宋代）

师姑元是女人作，百衲禅僧多罔措。
雁囘沙塞口啣芦，燕绕红梁浑不顾。
别友
刘毓盘（清代）

安能郁郁久居此，抖擞缁尘白纻衫。转捩中流多涉险，东风虽好不张帆。
入浙东
文天祥（宋代）

厄运一百日，危机九十遭。
孤踪落虎口，薄命付鸿毛。
漠漠长淮路，茫茫巨海涛。
惊魂犹未定，消息问金鳌。
林子山画二首 其一 春山趣游
凌云翰（元代）

蹇驴随意踏苍苔，行到溪桥首重回。想得山家春尚早，过墙桃李未全开。
喜才元过洛小诗招饮
司马光（宋代）

素发各垂领，旧交相见稀。
不唯春物好，况是锦衣归。
洛社冻醪熟，伊鲂丝脍肥。
南轩已洒扫，命驾不须违。
病中寄武公望二首
廖行之（宋代）

四十余年尚转蓬，渠论南北与西东。
但知爱子三迁教，不办谋西一亩宫。
北海可怜真意广，步兵良苦漫途穷。
人西择术须循分，鹏鷃逍遥自不同。
寨儿令·对酒
王九思（明代）

热功名一枕蝶，冷谈笑两头蛇，老先生到个睄破些。枉费喉舌，枉做豪杰，越伶俐越着呆。
绕柴门山色横斜，扫香阶花影重迭。浊醪沉醉也，稚子紧扶者。嗟！再休去风波里弄舟揖。
光风霁月亭
吕人龙（宋代）

江边回首见峥嵘，砥柱颓波气象狞。
三面好山俱觌面，一泓寒绿不闻声。
月从康节诗边吐，风向包羲易里生。
如此生涯天未老，更须著脚外间行。
游寂照院
李新（宋代）

万个当时几席深，想摇寒碧邃阴阴。
青山甚富犹藏石，焦尾曾收更家琴。
篱脚稻花香绕梦，云梢桂树色分金。
他年寂子如更变，佛法从来不离心。
踏莎行
晁端礼（宋代）

衰柳残荷，长山远水。扁舟荡漾烟波里。离杯莫厌百分斟，船头转便三千里。

红日初斜，西风渐起。琵琶休洒青衫泪。区区游宦亦何为，林泉早作归来计。
次韵和酬
释契嵩（宋代）

涧北夜依禅舍宿，峰南今访讲师堂。初行松路爱清晓，及过石桥闻异香。

日色煖烘诸壑净，晴岚翠泼几峰光。道标尚客何高趣，更饮吾曹柏叶汤。
后秋兴八首九月初二日，泛舟吴门而作 其二
钱谦益（清代）

愁心落雁共横斜，九月繁霜罨鬓华。淮水尚沈龙虎气，汉津犹隔斗箕槎。

夜阑渔蟹篝中火，日夕牛羊陇上笳。徙倚东篱难拨闷，判将竹叶负黄花。
禅人画师像请赞
释如珙（宋代）

栽菜根向上，种豆要收谷。
不必生疑讶，今年六十六。
九月晦日
赵蕃（宋代）

经旬不饮仍废诗，不唯多故病使之。
黄花潦倒乌桕赤，穷边物色分付谁。
空庭索索枯叶吹，气象如我{芥刂换恭下}且羸。
强思把笔与摹写，安得豪壮生毛锥。
秋冬之间获稻时，日脚苦翳雨脚垂。
鸠鸣远树蛙吠坎，宜我病骨病支持。
过雨顶山
袁说友（宋代）

直上风顶山，如接天上主。
环观千里内，此山峙为主。
循披下山脊，翠石满原膴。
巉岩巧雕刻，诡特效蟠舞。
青苍高一色，磊块千万数。
光腻细泼油，滋腴润经雨。
攒太石林居，绵地三茅宇。
大湖石可并，灵壁磬同取。
少却俄回首，一洞视须俯。
崖深拱四壁，下蛰蛟龙虎。
梯蹑不可下，蹲望深可怖。
但觉拂衣尘，微风洞门鼓。
太息天地间，纷纷诧奇睹。
云收树阴转，山净川华吐。
长吟笔力穷，小憩去程阻。
题知漳州李伯安判院父祠堂陆惇礼韵堂在福唐城中所居之背山巅
廖刚（宋代）

澄江一昔鲸翻玉，春水年年空自绿。长思岂但襦裤□，社祭千自绕山足。

华堂香火煖生春，月槛风棂清楚魂。遗踪孝慕几时尽，时见孤飞当日云。
沉黎四首 其二
李石（宋代）

蜀相披荒垒，唐人拓密林。四川襟带重，六诏雾云深。

盐米成民业，珠犀作吏箴。官閒无一事，闭閤念亲心。
杂曲歌辞。独不见
胡曾（唐代）

玉关一自有氛埃，年少从军竟未回。门外尘凝张乐榭，

水边香灭按歌台。窗残夜月人何处，帘卷春风燕复来。

万里寂寥音信绝，寸心争忍不成灰。
梅花十咏·全谢
张至龙（宋代）

冰花不留丁，收香尽藏白。
一朝作陈人，逊与桃李出。
题襄阳吏隐图 其一
沈桂芬（清代）

鹿门翠色指遥岑，记得来时秋正深。鸡犬桑麻无限好，勤劳那识使君心。
出山示诸子并别社好里父九首 其九
何吾驺（明代）

疏灯云际出，箫鼓石门潮。月送一湾小，江通万里遥。

渔歌出岸苇，野笛隔村桥。挥手自兹去，宁为桂树招。
往年进士赵能卿尝话金庭胜事，见示叙
罗隐（唐代）

会稽诗客赵能卿，往岁相逢话石城。正恨故人无上寿，

喜闻良宰有高情。山朝佐命层层耸，水接飞流步步清。

两火一刀罹乱后，会须乘兴雪中行。
长汀道中
陆游（宋代）

晚过长汀驿，溪山乃尔奇！
老夫惟坐啸，造物为陈诗。
鸟送穿林语，松垂拂涧枝。
凭鞍久忘发，不是马行迟。
又对厅
陈造（宋代）

绿舆初下玉龟山，小驻黄堂相府莲。
上客居多天下士，主人况自地行仙。
九光霞里闻谭笑，三素云中度管弦。
来岁日边桃荐碧，帝觞应共醉钧天。
刘壮舆长官是是堂
苏轼（宋代）

闲燕言仁义，是非安可无。
非非义之属，是是仁之徒。
非非近乎讪，是是近乎谀。
当为感麟翁，善恶分锱铢。
抑为阮嗣宗，臧否两含糊。
刘君有家学，三世道益孤。
陈古以刺今，紬史行天诛。
皎如大明镜，百陋逢一姝。
鹗立时四顾，何由扰群狐。
作堂名是是，自说行坦途。
孜孜称善人，不善自远徂。
愿君置座右，此语禹所谟。
蝶恋花 送春
汪斌（元代）

蝶懒莺慵芳草歇。绿暗红稀，柳絮飘晴雪。有意送春还惜别。

杜鹃争奈催归切。

绣阁无人帘半揭。暗忆边城，十载音书绝。惟有东风无异说。

年年来趁梅花月。
马嵬归
张祜（唐代）

云愁鸟恨驿坡前，孑孑龙旗指望贤。

无复一生重语事，柘黄衫袖掩潸然。
养法十二条 其一
贾似道（宋代）

盆须用古不须新，盆热天炎色要昏。养过重阳九月九，旧盆不用换新盆。
渑池道中
韩琦（宋代）

渡涧登坡直几重，岭头初日上曈昽。野花红紫连官道，露裛清香散晓风。
送丘寺丞
李覯（宋代）

嗟予兀兀何施为，学无异意唯传师。
尝言先圣所述作，人事而已亡他岐。
安知步步有天道，繄我丘师能识之。
春秋下应三千岁，雅颂周流十二支。
阐幽大传与隐旨，图写转匝成圆规。
劳兄示我复教我，一字不晓如痴儿。
文侯听乐唯恐卧，今我幸免指目皮。
丘明子夏言不及，我兄所得何神奇。
直疑前身是颜子，独受师说无不知。
又疑梦寐感灵怪，常与周孔相追随。
不然悠悠千载后，何传何習遽如斯。
穷愁著书古有例，昨官闽中今海涯。
海涯路远学者少，斯道未有施行时。
圣皇诛赏甚明白，归来奏牍无迟迟。
江南腊雪片如掌，酒花上面寒力衰。
是非得失从此止，马头一别东西驰。
坐病不及赴少卿罗春伯登楼观雪之集因成小诗
曾丰（宋代）

饱送欹眠美，寒添兀坐愁。
从雄容有酒，访戴岂无舟。
怯出风前立，妨陪雪里游。
想余盐絮句，题遍仲宣楼。
送李十五
王昌龄（唐代）

怨别秦楚深，江中秋云起。
天长杳无隔，月影在寒水。
绝句 其三
冯坦（宋代）

莫道经霜不见花，小春风景属山家。满山红叶斜阳映，却似桃源一片霞。
寄尧夫三首
吕诲（宋代）

江头五日舣轻舟，欲去迟迟更自留。
目断旌旗暮天阔，龙峰峰上倚层楼。
桐柏崇道观
章得象（宋代）

万仞攀萝上翠岑，豁然平地九峰心。
参差珠树和云出，咫尺丹霄有路寻。
洞口碧畦长种玉，坛边古篆欲生金。
桑田未变桃先熟，唯见蓬莱水浅深。
刘邦直送早梅水仙花四首
黄庭坚（宋代）

簸船綪缆北风嗔，霜落千林憔悴人。
欲问江南近消息，喜君贻我一枝春。
颂十玄谈·心印
释印肃（宋代）

历劫坦然无异色，东西何立谁南北。
若言别有一灵光，认子不真元是贼。
渡瓜洲
文天祥（宋代）

跨江半壁阅千帆，虎在深山龙在潭。
当日本为南制北，如今翻被北持南。
眼前风景异山河，无柰诸君笑语何。
坐上有人正愁绝，胡儿便道是偻儸。
颂古二十八首
释道川（宋代）

七手八脚，神头鬼面。
棒打不开，刀割不断。
阎浮跳踯几千回，头头不离空王殿。
与善果师游石堵
沈辽（宋代）

秋风日已佳，幽寻欲谁与。邂逅得佛子，逍遥临石堵。

江南气候得，九月始无暑。木叶乍陨霜，川原新濯雨。

乔松转山路，中天揭华宇。由来安禅寂，不当混泥土。

侵寻得幽步，周旋闻密语。芥蒂同一生，天地同一旅。

欢戚自流转，悠悠意何补。倦羽息深林，游鱼依夕渚。

吾生幸无事，陶然知所处。日晏坐北轩，何用论今古。
辛亥夏
释行海（宋代）

五月山窗拥绿阴，瘦身闲枕断弦琴。
如今不是花时节，可惜黄鹂弄好音。
张子真杨政光吴德夫追路湘源赋此以别
张栻（宋代）

驱车出严关，触热归路长。一雨群物苏，吾行亦清凉。

漓水自南去，湘流正洋洋。眷言二三友，跋马勤送将。

萧然短长亭，每语夜未央。张子名家驹，千里方腾骧。

杨郎岭中彦，而能敛锋铓。延陵旧所熟，气味固难忘。

向来幕府游，三秀丽斋房。居然出别语，分袂楚粤乡。

人生会有别，勿悲参与商。独有赠言意，临岐更平章。

风俗易移人，宦途剧羊肠。千钧有不守，决去飞鸟翔。

要当勉自持，诗书作金汤。他年相会处，刮目看增光。

为谢桂父老，无泽留一方。惟馀石间字，时与洗苔苍。
上建王生辰 其四
史浩（宋代）

炎图亘无极，吾王今中兴。银潢注瀰漫，及是歌绳绳。

金龟曜玉砌，芝兰香始升。愿言千万寿，颔首观云仍。
次韵谢乡陈浪颠 其二
陈郁（宋代）

流浪江湖久，空馀雪雨颠。才无时展布，愁与病缠绵。

暮景知前事，荣途看少年。终然归去是，家自有林泉。
立秋
释道璨（宋代）

碧树萧萧凉气回，一年怀抱此时开。
槿花篱下占秋事，早有牵牛上竹来。
坚冰
徐集孙（宋代）

滕六巧呈瑞，平白一尺高。
霜风凛烈生，挟夜声如号，
冰澌条玉箸，瓦缝镜银膏。
茆檐顿暴富，掩映何奢豪。
晶光动闾里，健羡等儿曹。
此时轻脆资，坚谓千载牢。
一旦阳明升，消泮蔑纖毫。
奚独此为然，世事亦滔滔。
偶兴四首
韩元吉（宋代）

小园无数菊花开，准拟花残便见梅。
不恨无花正无酒，敲门谁送一樽来。
和萧伯振见赠
杨万里（宋代）

愁里真成日似年，嬾边觅句此何缘。
雨荒山谷江西社，苔卧曹瞒台底砖。
顿有珠玑开病眼，旋生羽翼欲俱仙。
车斜韵险难为继，聊复酬公莫浪傅。
少傅赵公遍出宋元及近时名画俱少傅手题纵观移日如行道山阴应接不暇纪以排律百六十言
胡应麟（明代）

宿雾雕栏霁，轻烟画榻流。图书分太液，翰墨写瀛洲。

玉轴标云汉，金函控斗牛。阶篁俄蔽夏，檐树迥生秋。

叠障斜窥院，飞泉曲抱楼。虹霓悬佛刹，日月拱皇州。

野老骑苍鹿，天人驾赤虬。遥空盘野鹤，别屿点沙鸥。

翠幄藏青杏，朱房缀紫榴。洞庭霜后熟，阳羡雨前抽。

五岳纾行步，千峰夹卧游。撩吟松径僻，逐望草亭幽。

意态张吴幻，风神顾卫遒。名高黄秘监，秇绝李营丘。

妙迹三车聚，清芬四座留。谛观殊未厌，花色堕帘钩。
海棠春（郊行）
吴潜（宋代）

天涯芳草迷征路。还又是、匆匆春去。乌兔里光阴，莺燕边情绪。

云梢雾末，溪桥野渡，尽是春愁落处。把酒劝斜阳，小向花间驻。
再答
储巏（明代）

谢病久不出，何时过虎溪。
解空忘塞马，卧稳却朝鸡。
画桨江春发，青藜阁夜携。
雪堂他日客，阪步自黄泥。
钓台三十韵
周密（宋代）

沛公三尺剑，欲溺章甫冠。莫致鲁二生，佐命惟彭韩。

举世尚功鲁，有若蜹慕酸。末造不可支，问玺生雄奸。

真人握赤符，援臂鼎再安。灼知受病源，极力回狂澜。

异时南阳亲，缘附攀龙翰。矧如吾子陵，久要平生欢。

何至变姓名，坐钓七里滩。三聘始一往，矫矫如孤鸾。

惟知贵天爵，不羡人间官。欲为故人留，终愧负素餐。

而况故人情，安保不易阑。君房真痴人，乃欲相控抟。

醉后偶伸足，岂料星象干。始知市朝隘，不及山林宽。

归来富春山，山色终耐看。岂无秦山商，亦有周溪磻。

出处虽不同，同在济世难。先生意有在，未易浅近观。

东都贵节义，公实闿其端。流风数百载，犹足愧老瞒。

云台不可画，汉史不可刊。至今桐江鱼，不上俗士竿。

纷纷往来舟，含羞登公坛。口虽强模写，颡泚胆亦寒。

世代山云移，功业山花残。惟有东西台，终古青巑岏。

孤霞冠山椒，明月流清湍。高人不可见，慨古空长叹。
孤山社燕集 其一
佘翔（明代）

湖上晴云散绿波，六桥欸乃起渔歌。孤山此日开诗社，杜若洲边白鸟多。
偈五十三首 其六
释克勤（宋代）

五月五日天中节，万崇千妖俱殄灭。眼里拈却须弥山，耳里拔出钉根楔。

钟馗小妹舞三台，八臂那吒嚼生铁。
访题进士张乔延兴门外所居
郑谷（唐代）

平生苦节同，旦夕会原东。掩卷斜阳里，看山落木中。

星霜今欲老，江海业全空。近日文场内，因君起古风。
伤梅圣俞直讲都官
刘攽（宋代）

论兵自负纵横略，献赋端从迟暮年。筐箧成书莫知数，田园生计独无钱。

郎官列宿为时贵，博士三科不待迁。已向九原悲蔓草，尚疑吴市有神仙。
和段相公登武担寺西台
李敬伯（唐代）

台上起凉风，乘闲览岁功。自随台席贵，尽许羽觞同。

楼殿斜晖照，江山极望通。赋诗思共乐，俱得咏诗丰。
别庞子肃
沈亚之（唐代）

自为应仙才，丹砂炼几回。山秋梦桂树，月晓忆瑶台。

雨雪依岩避，烟云逐步开。今朝龙仗去，早晚鹤书来。
峡中夜行作
沈大成（清代）

转舵羚羊口，风吹水倒流。春寒添客恨，梦短起乡愁。

空峡星辰动，荒江夜气浮。娟娟纤月好，故傍木兰舟。
颂古七首·十身调御
释慧勤（宋代）

捉贼分明要见贜，十身调御下禅床。
曾经巴峡猿啼处，铁作心肝也断肠。
酬高崇节
罗隐（唐代）

旧游虽一梦，别绪忽千般。败草汤陵晚，衰槐楚寺寒。

数奇常自愧，时薄欲何干。犹赖君相勉，殷勤贡禹冠。
斋中杂兴十首以丈夫贵壮健惨戚非朱颜为韵 其八
陆游（宋代）

扁舟东下峡，日月去若飞。当时笔砚旧，久已晨星稀。

俊逸如伯笔，简诣如知几。天高鬼神恶，回首万事非。

我欲溯黄牛，买屋居青衣。九原不可作，哀哉谁与归。
简州
雍鸣（宋代）

学山云顶遍寻游，烟棹夷犹出简州。
夜雨借公三日水，秋风送我一兰舟。
梅花
王炎（宋代）

园林都未觉春风，蓓蕾枝头茁小红。
要识十分清绝处，暗香疏影月明中。
唐多令·枫老树留声
蒋春霖（清代）

枫老树留声，芦花吹又残。系扁舟同倚朱阑。还似少年歌舞地，舟落叶，忆长安。哀角起重关。霜深楚水寒。背西风归雁声酸。一片石头城上月，浑怕照，旧江山。
集句 其十一
闻人祥正（宋代）

碧纱窗下水沈烟，香入薰炉禁火天。

最是一年春好处，绿杨高映画秋千。
水调歌头·安石寓丝竹
李弥逊（宋代）

安石寓丝竹，方朔杂诙谐。昂霄气概，古来无地可容才。不见骑鲸仙伯，唾手功名事了，猿鹤与同侪。有意谢轩冕，无计避嫌猜。静中乐，山照座，月浮杯。忘形湛辈，一笑丘壑写高怀。只恐天催玉斧，为破烟尘昏翳，人自日边来。东阁动诗兴，莫待北枝开。
胡定斋惠墨求诗
储泳（宋代）

万杵玄霜玉兔魂，度窗蜂影去来忙。
自从野菜花开后，一月熏炉不炷香。
小诗招僚友晚游后园二首
司马光（宋代）

五陵年少竞春晖，肥马银鞍白玉羁。
何以楹间煮新茗，更来花底覆残棋。
游龙门寺同友人作
世惺（清代）

迢递龙门寺，萦回路几盘。虬松夹幽径，修竹隐飞湍。

偈与閒官说，诗呈古佛看。地炉煨芋火，虚室不知寒。
答陈传道五首之一
贺铸（宋代）

客子厌京尘，长街风眯目。
安得卧南阳，清潭渍寒菊。
唐彦猷挽词二首
蔡襄（宋代）

骾亮驰名久，孤高进路难。
富文平日业，劝学晚年官。
隧外春江静，林边晓露漙。
唯应坟上土，犹解是芝兰。
武昌杂诗
曹申吉（清代）

隔岸晴川影，帆墙触浪奔。禹功江汉大，楚俗鬼神尊。

地湿阴常江，天低日易昏。荒洲犹寂寞，词赋拟《招魂》。
绛都春·羁云旅雁
吴文英（宋代）

羁云旅雁。敛倦羽、寄楼墙阴年晚。问字翠尊，刻烛红笺悭曾展。冰滩鸣佩舟如箭。笑乌帻、临风重岸。傍邻垂柳，清霜万缕，送将人远。吴苑。千金未惜，买新赋、共赏文园词翰。流水翠微，明月清风平分半。梅深驿路香不断。万玉舞、罘罳东畔。料应花底春多，软红雾暖。
无策
戴复古（宋代）

老觉登楼懒，心知涉世疏。
梦蕉还得鹿，缘木可求鱼。
晚岁未闻道，平生欠读书。
行藏两无策，究竟果何如。
松江别吴伯强
强至（宋代）

底处与君长笑歌，夜舟醉漾松江波。
君帆今夕不我住，其奈一江风月何。
推车谣
李銮宣（清代）

只轮车双足，趼夫为推妇为挽。老妪稚子坐两头，黄土满身泪满眼。

问从何处来，曰从山东来。问从何处去，乞食远方去。

车上何所有，破毡裹敝帚。车中何所施，草根兼树皮。

欲行不行行蹒跚，昨日今日并无粒米餐。长跽乞怜，求施一钱，一钱不救君饥寒。

只轮车，车转毂，老妪呜呜抱儿哭。卖汝难抛一块肉，不如老妪经沟渎。
寓京口四首答汤菊庄兼简分司郑料院·北固亭
武衍（宋代）

三生结得润人缘，卮酒时来暖客毡。
北固儿童虽不识，也缘巾屦过山名。
郊行
王安石（宋代）

柔桑采尽绿阴稀，芦箔蚕成密茧肥。聊向村家问风俗，如何勤苦尚凶饥。
次韵宋南伯感怀三首
郭印（宋代）

酒盏解忘忧，茶瓯工破睡。
酒酣无何乡，睡起人间世。
但看了了时，孰与陶陶醉。
千古杜康功，曲糵因君置。
次韵道胜冬日惜别之作
王安中（宋代）

相逢不作白头新，肯复悠悠问大钧。煮茗坐穷西寺日，哦诗惊动北州春。

吾侪渐可传书种，儿辈当令洗塞尘。节物峥嵘君遂去，驱蛩终始觅何人。
送兵部兄出守高安
释文珦（宋代）

君是甲科人，文章已立身。
远邦迎父母，天阙动星辰。
行爱三冬日，到为千里春。
如将致吾后，先要惜期民。
镇阳残杏
欧阳修（宋代）

镇阳二月春苦寒，东风力溺冰雪顽。
北潭跬步病不到，何暇骑马寻郊原。
鵰丘新晴暖已动，砌下流水来潺潺。
但闻檐间鸟语变，不觉桃杏开已阑。
人生一世浪自苦，盛衰桃杏开落间。
西亭昨日偶独到，犹有一树当南轩。
残芳烂漫看更好，皓若春雪团枯繁。
无风已恐自零落，长条可爱不可攀。
犹堪携酒醉其下，谁肯伴我颓巾冠。
和愔仲除夕即用其韵
陈宝琛（清代）

去日堂堂胡不归？晨光献岁更熹微。思艰行在需三鉴，厌乱都人望六飞。

犹有遗臣谁是靡，能知四国岂无挥。危冠到老仍强项，吾道何伤举世非。
羸老
陆游（宋代）

羸老幸未死，敢嗟生理微。
牛闲牧童卧，犬吠市船归。
月落见收纲，灯青闻踏机。
时时语邻里，井臼幸相依。
西江月 其二 归真
曹尔堪（清代）

一枕微侵云鬓，三更方卸鞋弓。解衣瞥见舞裙红，何事挑灯相送。

会逐晓云俱散，魂随春絮常通。鸳鸯睡醒画楼空，枉做人间痴梦。
竹林寺别友人（一作与德玄别，一作李玄）
许浑（唐代）

骚人吟罢起乡愁，暗觉年华似水流。
花满谢城伤共别，蝉鸣萧寺喜同游。
前山月落杉松晚，深夜风清枕簟秋。
明日分襟又何处，江南江北路悠悠。
夜行船·忆昔西都欢纵
欧阳修（宋代）

忆昔西都欢纵。自别后、有谁能共。伊川山水洛川花，细寻思、旧共如梦。
今日相逢情愈重。愁闻唱、画楼钟动。白发天涯逢此景，倒金尊。殢谁相送。
颂古三十六首
释惟一（宋代）

乌飞兔走昼还夜，腊尽春回年复年。
无尽无穷穷尽处，东村王老夜烧钱。
次韵辉卿感春 其一
吕南公（宋代）

日日春阴共惨然，愁怀不称艳阳天。已从鲁酒迷醒枕，更向瑶琴怯武弦。

往事自惊千里梦，胜游谁犯五更烟。因君解道花如锦，始为芳菲忆去年。
病告斋居作
朱熹（宋代）

层阴霭已布，小雨时漂洒。独卧一窗间，有怀无与写。

高居生远兴，春物弥平野。虑旷景方融，事远情无舍。

聊寄兹日闲，尘劳等虚假。
经废寺
顾况（唐代）

不知何世界，有处似南朝。石路无人扫，松门被火烧。

断幡犹挂刹，故板尚支桥。数卷残经在，多年字欲销。
句
释惠崇（宋代）

磬断虫声出，峰迥鹤影沉。
题君山洗心堂
释仲殊（宋代）

朝随初日上烟沙，极望淮南不见涯。
今日江东寒食节，李閒桃李自开花。
答徐侍中为人赠妇诗
丘迟（南北朝）

丈夫吐然诺，受命本遗家。糟糠且弃置，蓬首乱如麻。

侧闻洛阳客，金盖翼高车。谒帝时来下，光景不可奢。

幽房一洞启，二八尽芳华。罗裙有长短，翠鬓无低斜。

长眉横玉脸，皓腕卷轻纱。俱看依井蝶，共取落檐花。

何言征戍苦，抱膝空咨嗟。
满江红 戊子六月六日三十初度
梁鼎芬（清代）

岁月骎骎，笑三十、男儿如此。也只羡、天边黄鹄，人中青兕。

万里游踪今似昨，千秋公议非耶是。叹读书、学剑两无成，真堪耻。

行不得，胸怀事。寿百岁，徒然耳。剩几杯美酒，数行清泪。

莽莽乾坤真浩荡，纷纷儿子论生死。猛思量、佳处是谁知，沈沈睡。
三月李明府后亭泛舟（一作皇甫冉诗）
刘长卿（唐代）

江南风景复如何，闻道新亭更欲过。处处纫兰春浦渌，

萋萋籍草远山多。壶觞须就陶彭泽，时俗犹传晋永和。

更待持桡徐转去，微风落日水增波。
和王舍人送客未还闺中有望诗
徐陵（南北朝）

倡人歌吹罢。
对镜览红颜。
拭粉留花称。
除钗作小鬟。
绮灯停不灭。
高扉掩未关。
良人在何处。
光唯见月还。
泛镜湖南溪
宋之问（唐代）

乘兴入幽栖，舟行日向低。岩花候冬发，谷鸟作春啼。

沓嶂开天小，丛篁夹路迷。犹闻可怜处，更在若邪溪。
馀主讲苏州紫阳书院而孙琴西同年适亦主讲杭州之紫阳一时有庚戌两紫阳之目戏作诗寄琴西
俞樾（清代）

廿年得失共命场，今日东来两紫阳。乱后须眉都小异，狂来旗鼓尚相当。

主盟坛坫谁牛耳，载酒江湖旧雁行。寄语执经诸弟子，莫争门户苦参商。
泛江
杜甫（唐代）

方舟不用楫，极目总无波。长日容杯酒，深江净绮罗。

乱离还奏乐，飘泊且听歌。故国流清渭，如今花正多。
留别旧居花槛
蔡襄（宋代）

别意起中夕，出门风吹衣。
侧月光艳薄，余花香气微。
清尊岁相向，欲去心有违。
残葩勿尽放，主人行亦归。
浣溪沙 阅断肠草有感
顾贞立（清代）

南国佳人去不回。琼花何必又飞来。眼前谁是谢家才。

记得释飞人念我，擘冰留与凤凰钗。镂金小合饷妆台。
王文孺臞庵
王铚（宋代）

全家高隐白云关，事不索怀梦亦闲。
欸乃交撑渔市散，隔江城郭是人间。
和道先雨中栽花 其二
吕南公（宋代）

旋封旋筑带霏微，赢得浇瓶不用携。众草自今常避地，主人来绕渐成蹊。
湖塘晚眺二首 其二
陆游（宋代）

病起闲无事，时来古渡头。烟中卖鱼市，月下采莲舟。

帆鼓娥江晚，菱歌姥庙秋。长吟无杰句，聊以散吾愁。
仕女观流水小景
陆治（明代）

银塘秋水玉娟娟，霜叶漂红去渺然。
几欲题诗寄辽海，只应流水到君边。
寄怀张寄亭太史
陈恭尹（清代）

十二年前汗漫游，佗城杯酒共登楼。榜名已自魁三象，物论还归第一流。

内翰新篇传北阙，先公遗树满南州。怀中书札多时在，未敢因人造次酬。
仲冬之初家弟诚之自芹溪得红梅数枝作三诗以见意夜归枕上次韵简山中二三子 其三
段克己（宋代）

梅格孤高只自知，耻随桃李斗新枝。天寒翠袖依修竹，却在橙黄橘绿时。
题冰雪堂诗稿
那逊兰保（清代）

国风周南冠四始，吟咏由来闺阁起。漫言女子贵无才，从古诗阁属女子。

诗阁世每谓多穷，我道穷时诗乃工。请看后世流传者，多在忧愁愤激中。

我师聪明由夙慧，髫龄解字传三岁。家贫母病苦备尝，针黹馀閒爱文艺。

于归家是紫薇郎，遇天得所传书香。兰闺联句春方暖，式旦趋朝日正长。

酸风忽折鸳鸯草，兰芽况复霜前槁。偏将薄命付伊阁，坐使红颜速衰老。

天长地久恨迢迢，大节松筠特地昭。冰雪名篇阁比洁，归真取字意殊超。

触境生情每言志，一编写尽平生思。不道风云月露词，纯以性灵追六义。

我幸身居弟子名，执绖问字早心倾。夜读清诗刚掩卷，秋高月朗碧空明。
虞美人 其二
陈克（宋代）

小山戢戢盆池浅。芳树阴阴转。红阑干上刺蔷薇。蝴蝶飞来飞红、两三枝。

绣裙斜立腰肢困。翠黛萦新恨。风流踪迹使人猜。过了斗鸡时节、合归来。
蹇驴
陈谟（明代）

使尔不为蹇，知非果下孙。卓锥疑是骏，漆步仅如豚。

暮雪灞桥水，春风锦里村。慇勤诗伯爱，迟钝向人言。
和李相公摄共南郊，览物兴怀，呈一二知旧
韩愈（唐代）

灿灿辰角曙，亭亭寒露朝。川原共澄映，云日还浮飘。

上宰严祀共，清途振华镳。圆丘峻且坦，前对南山标。

村树黄复绿，中田稼何饶。顾瞻想岩谷，兴叹倦尘嚣。

惟彼颠瞑者，去公岂不辽。为仁朝自治，用静兵以销。

勿惮吐捉勤，可歌风雨调。圣贤相遇少，功德今宣昭。
颂古四十四首
释法泰（宋代）

不是风兮不是旛，一重山后一重山。
青春雨过无馀事，独倚危楼望刹竿。
贵阳雅颂二十四首同翠渠作 其一 清平擒贼
祁顺（明代）

清平山险阻，群贼恣吞噬。偷生同釜鱼，为害亦非细。

谁能生擒之，都府兵有制。不须白堕杯，奚用市偷计。

萑苻靡遗悔，宽猛实相济。
宋春元宅上玩菊和高春元韵 其二
区元晋（明代）

染织风光五色成，文章灿烂长公庭。可谁今日根荄见，共语群芳霜雪情。

崔氏一坡元有谱，陶家三径亦流馨。莫将行止花前论，未了人间吏隐名。
寄怀
厉志（清代）

作计桃源向四明，奔山奔水接檐楹。乡邻比视庞公隐，寇盗应檐王粲名。

涛白掀天迷大浃，海青傍午下空城。我家更在三交外，战地閒花又落英。
承天候驾四首 其二
皇甫汸（明代）

金舆移旧邸，玉辇出离宫。侍从多方朔，参乘即卫公。

褉堂逢德水，猎馆报春风。犹指邯郸路，分明怆帝衷。
雄州白沟
陈孚（元代）

辽宋兵戈事已休，昔年曾此割神州。一衣带水残阳外，犹有人言是白沟。
拟唐人十二月乐章并闰月 其十三 闰月
胡奎（元代）

桃之都，三足乌，三年乌生三十雏。东方烛龙夜回车，气朔推迁盈复虚。

缇室重吹凤凰琯，雌雄十二春声煖。
句 其十六
陈轩（宋代）

南极星边人望阙，北山楼上客思家。
石{上巩下石}
熊邦彦（宋代）

万壑云霾凝不消，横空突起老龙腰。
虚皇未放拿云去，留与金仙作石桥。
癸酉十一月十六日陶社消寒第一集赋五排一章
祝廷华（清代）

重举消寒会，如开选佛场。官绅同入座，裙屐共升堂。

倚马今儒将，图麟古热肠。指挥安要塞，谈笑镇岩疆。

青眼竹林嗣，丹心策画详。归耕将解组，留别且称觞。

合力绥全境，馀閒发锦囊。蓉城无反侧，莲幕有贤良。

内史书尤美，屏山泽孔长。汉家瓜瓞盛，楚泽芷兰香。

吾党多耆耇，人才近老庄。三曹同齿德，一顾独徜徉。

词伯都推谢，诗豪半姓章。故侯怀合浦，老友梦钱塘。

双璧定峰产，一花濂水芳。南园绵今绪，东海发奇光。

久阔鹧鸪郑，难期安乐唐。

漆园何矫矫，天水亦琅琅。

不栉称才士，能诗让女郎。须眉寒兴足，巾帼礼容庄。

十载联吟久，千篇什袭藏。雪天风料峭，月夜路昏黄。

酣饮图泥醉，贪饕任饱尝。十觞师李杜，一枕梦羲皇。

非此不能乐，无言亦坐忘。耆年原壤傲，乱世接舆狂。

当道勿姗笑，同情倍激昂。江山发光气，湖海萃梯航。

历改逢元旦，爻占复一阳。红梅绽芳蕊，绿竹长新篁。

世界纷呶甚，吾侪酬酢忙。消寒第一集，合座祝康强。
浣溪沙 其七 石溪鸥伴
杨芸（清代）

曲曲林扉枕浅流。中吴烟水淡宜秋。盟芦合伴旧沙鸥。

风急石桥飞木叶，暝生柳浦隐渔舟。晚晴听彻采菱讴。
用山谷游王舍人园韵题天柱阁
姚永概（清代）

筑阁行省司，地直龙山阳。天晴西北望，岳色不可藏。

自古贤政策，在暇不在忙。沈公有道气，官居等宝坊。

论徵古典籍，坐集儒衣裳。时流老成泪，或惭燕寝香。

去年江淮饥，稻黍不芬芳。库藏又久空，安得化金方。

货粟监河侯，救此灾剥床。忧多公膳减，孤负数百觞。

世方竞炎热，谁解心清凉。赫然声利场，照以明月光。

横流波浩浩，正色天苍苍。潜霍有佳境，中开天地房。

宛委古藏书，待公与意量。其男多朴野，争席鱼相忘。

其女半高髻，未知时世妆。公令四境安，容我接舆狂。
书怀 其五
李联琇（清代）

我笑杜陵翁，大言庇天下.
尚乏三重茅，何来万间厦。
豪情空自夸，热血尚谁洒。
不若素封儿，余润分孤寡。
所活虽无多，尚有衔恩者。
柳絮咏
孙鲂（唐代）

年年三月里，随处自悠扬。雨过浑疑尽，风来特地狂。

入花蜂有碍，遮水燕无妨。苦是添离思，青门道路长。
河传（咏甘草）
郭讵（宋代）

大官无闷。刚被傍人、竞来相问。又难为□□敷陈。且只将、甘草论。

朴消大戟并银粉。疏风紧。甘草闲相混。及至下来，转杀他人，尔甘草、有一分。
题前歙令楚君雪梅图
方回（元代）

洛雪一丈冻独鼾，谁其排闼惊袁安。
千载神交两贤令，寄意爱此英姿寒。
马缩龙埋万木折，胸次阳和骨立铁。
纨袴儿曹东风花，不耐春寒能耐雪。
雨雪曲
李孙宸（明代）

绝域阳关道，阴云冻不飞。绕榆难辨色，傍垒暗生辉。

同怀挟纩煖，犹想向阳晞。何日重围解，故园万里归。
山居十六咏 其九 归来馆
方岳（宋代）

归来遽云出，既出又归来。自处苟如此，渊明安在哉。
水口行舟二首
朱熹（宋代）

昨夜扁舟雨一蓑，满江风浪夜如何？
今朝试卷孤篷看，依旧青山绿树多。

郁郁层峦夹岸青，春山绿水去无声。
烟波一棹知何许？鶗鴃两山相对鸣。
厓门奇石歌
许炯（明代）

七星之水天上来，雪浪暗捲银山开。紫雾黄云蒸蜃气，天边七十二楼台。

阳侯拜月东风起，潮头千丈苍茫里。电制雷轰下九天，长鲸却走蛟龙避。

奇石亭亭戴巨鳌，海门独立障洪涛。川灵河伯不敢动，气势直与衡山高。

海不扬波陵谷改，几见桑田换沧海。雨锁风昏看更奇，烟销日出依然在。

两岸萧萧芦荻秋，寻常来往只沙鸥。蒲帆掩映云中转，桂楫夷犹天际浮。

山川奇特乃如此，何况古来忠义士。世上风波十二时，独立狂澜终不倚。

君不见，洛阳贾生天下希，汉庭恸哭伤明时。长沙谪去人皆惜，前席归来主独知。

又不见，浙东王公天下力，手批龙鳞搏虎翼。昔年折槛识丹心，他日擎天看柱石。
森玉轩为医士徐琏赋
管讷（明代）

武昌高士能医俗，万个琅玕绕舍栽。一径清风容直造，扫门听我佩声来。
风饕 其二
那逊兰保（清代）

不尽闲愁绪，萧然一室中。壁灯寒射幔，窗纸暗吟风。

余薄温难遍，宵长梦不通。无眠数更鼓，月影下庭东。
端平三年春三月戊午朔天子有招俾臣了翁以佥
魏了翁（宋代）

书生不知分，奉诏行三军。
赤手张空弮，幸脱貔虎群。
四海莲华峰，濂溪涨清芬。
拟求一勺水，浣我三斗尘。
翠潋明夕霏，晴云荡朝氛。
重上夫子堂，謦咳如有闻。
池莲已濯濯，庭草长忻忻。
重惟夫子书，千古披昏嚣。
善恶萌於几，阴阳互而分。
一落俗儒喙，哓哓齿穿齦。
流传岂不广，世道滋放纷。
书生屡乞骸，归耕故山云。
原言与同志，相期任斯文。
三纲叹
熊禾（元代）

三纲首夫妇，大义天地侔。
世人不见理，人欲滔天流。
卦象利牝马，诗歌美关鸠。
一阴与一阳，物物有匹逑。
引手戒援溺，发言愧中冓。
人道岂兽禽，今乃不尔犹。
明明白昼攫，岂复人间羞。
迩来六合混，不限风马牛。
燕姬与越女，妙舞还清讴。
倍蓰与什百，但欲称所求。
一屋欲火炎，燄燄焚林丘。
大则相弃捐，小亦生懲尤。
六如与五耦，倾覆卒未休。
衽席有陷阱，谈笑皆戈矛。
天性自此夷，同气或为仇。
谗言间黑白，骨肉成深仇。
每恨共世子，天分太甚柔。
事明易为決，何至经渎沟。
不如挺之儿，处变才俱优。
孝子成父美，岂是相嫉仇。
家人继之睽，二女志不投。
一家只三亲，恩义本相缪。
乾纲一以解，涣然更莫收。
升堂道既绝，徒重薰养忧。
司徒久无官，经世乏远猷。
架漏二千载，使我心悠悠。
送人归洛
黄庚（元代）

白眉公子气昂昂，年少多才姓氏香。腹饱儒书宗孔孟，心传医氏祖岐黄。

秋亭听鹤游吴会，春馆看花忆洛阳。老我自怜身是客，江湖又送客还乡。
万里春
姚燮（清代）

舟轻桨细，把春愁摇碎。到湖心、蘸上微凉，似昨宵天气。

不辨岚青紫，夕阳外、水烟层起。荡迷茫、人语花香，在东风就里。
春景
吕徽之（宋代）

前溪冻解绿生波，好雨催花向晓过。
宿酒未醒眠未起，半窗红日鸟声多。
今朝
吴则礼（宋代）

今朝天气撩老夫，红右一枝那可孤。
端须羯鼓与判断，世上久觉无花奴。
寄远 其三
吴惟信（宋代）

雨声入梦江湖阔，暝色分愁草树衰。君亦不来书不去，小楼闲过雁多时。
南乡子（张子仪席上作）
管鉴（宋代）

檐外雪纷纷。雾阁云窗气自温。谩道使台霜样峻，情亲。引到壶中别有春。

尊酒负殷勤。病减杯中量几分。十五年间无限事，休论。说与梅花解笑人。
喜雨诗
张昭远（宋代）

幽谷从来分外清，那堪雨过月华新。
行将高谢浮名事，卜筑岩旁效子真。
秋日同总镇二公饮黄鹤楼三首 其三
顾璘（明代）

楼前野色散秋容，楼下浮烟晚更浓。江汉水深龙窟宅，衡庐天远楚提封。

蒹葭白露愁归客，禾黍黄云慰老农。宾从满筵笳鼓急，庾公那得任疏慵。
次酬陈云谷
刘黻（宋代）

书空咄咄懒题诗，深愧敲门客问奇。
向晚小窗閒远眺，西风吹雾出秋峗。
送刘吏部得请三茅崇禧观
陈舜俞（宋代）

老臣连上皂囊封，去访三茅驾鹤翁。
曾为苍生论敝事，因从紫府得仙风。
收身物外光阴好，回首人间宠辱空。
果满丹成家法在，应携鸡犬入云中。
浣溪沙
佚名（宋代）

春院无人花自香。飞来蜂蝶意何狂。玉钩帘卷日偏长。笑又不成愁未是，曲屏闲倚绣鸳鸯。归时应供□□妆。
落星寺
赵蕃（宋代）

我自庐山十五载，奔走坐受世迫隘。
今年一梦落星湾，遥赏意短终不快。
褰裳高步千仞冈，下视城郭等蓬块。
阴风远来龙噫吟，大江东下波滂湃。
远游止为两眸计，扶杖深叹造物大。
五老自是吾故人，一笑却恨浮云碍。
欲搜短句记来游，倚槛孤啸上方外。
康州涪翁我所师，借问遗碑悉安在。
好事近·西湖
辛弃疾（宋代）

日日过西湖，冷浸一天寒玉。山色虽言如画，想画时难邈。
前色后管夹歌钟，才断又重续。相次藕花开也，几兰舟飞逐。
偈十首
释慧晖（宋代）

皎皎而月澄，岭上之孤松。
凄凄而风渡，半夜之空中。
深深也妙诀，自坐少林之峰。
了了也真气，元居虚谷之功。
游大涤
赵与杼（宋代）

九锁閟仙关，长歌入翠峦。
青松飞羽盖，修竹动琅玕。
雪霁千岩瘦，云深六洞寒。
客来尘虑息，一笑倚阑干。
赋得虚牖风惊梦
郭之奇（明代）

竹室摇清影，松吹动窈岑。祇同春寂寞，能使夜凄深。

久恨成终古，长愁折寸心。宁关空谷响，却令远魂沉。
同邻几伯镇观秘阁壁上苏子美草书
刘敞（宋代）

苏子佯狂不自疑，汉庭籍甚莫言非。放歌金马居常醉，穷老沧洲不更归。

浮世功名均梦寐，平生翰墨独光辉。壁间数字龙蛇动，神物通神亦恐飞。
还至别业五首 其四
宗臣（明代）

驱车出郭门，远望陌与阡。四顾以彷徨，我马忽不前。

别家仅俯以，所历何推迁。高台或为池，崇冈或为田。

墟里千百家，萧条无人烟。壮者日以衰，老者长相捐。

纷纷少年子，白马鸣华鞭。旦夕成老丑，短褐不被肩。

昔者人所钦，今者太可怜。见之感我心，泪下如流泉。
怀古堂有感 其二
黄裳（宋代）

彭老真筌无处问，刘郎才思有谁同。赋诗台上秋来到，当为黄花作醉翁。
峡山飞来寺
卢梦阳（明代）

七十二峰环古台，至今人说是飞来。重重石磴诸天尽，细细松笙万壑哀。

翠竹苍藤悬日月，水声山色变云雷。老僧为道归猿事，空见残碑生绿苔。
游岳麓宫抱黄洞
刘子澄（宋代）

连天七十二云屏，真境先于翠麓呈。洞发金光丹气结，泉疏乳白玉华生。

江心雁影重临字，谷口禽呼自答名。閒步不教方外觉，破烟双鹤已来迎。
挽张凤彩
王佐（汝学）（明代）

十载苦生离，一朝惊死别。俯仰旧乾坤，非是前风月。

酒作山阳悲，琴为钟期歇。隔座杳山河，难禁五情热。
偈颂一百三十三首 其四十九
释居简（宋代）

拟破一微尘，分明昧此经。如何破经卷，出此一微尘。
山中三首
刘应时（宋代）

伏枥已无千里志，卧云聊作一枝栖。
田翁笑喜桑麻长，山北山南雨意低。
辞召命呈子忱侍郎
曾几（宋代）

嬾慢无端世所遗，独怜衰病少光辉。
惠然投我有华衮，何以报公无伫衣。
末学虚声惭取誉，旧章多识恐成非。
侍郎清銮悬明镜，莫道尘埃一点飞。
次韵荅天台杨景羲拟杜陵曲江体五首 其一
洪焱祖（元代）

天台山深秋月明，幽人见月偏多情，伐木赓诗求友生。

我亦弹琴不成调，风清露冷越江横。
采菱和黄皆令
祁德琼（清代）

采菱歌逐绿云飞，画舫轻随暮色归。枫叶两堤摇碧水，湖光一带入罗衣。
戏简
洪朋（宋代）

夭桃秾李为谁新，占断风光不与人。憔悴明窗独醒客，便应虚掷艳阳春。
即事
舒岳祥（宋代）

渔翁一叶舞波澜，不及牛童自在眠。
短备数声烟草晚，柴门疏柳小星悬。
自题爱梅
李迪（宋代）

我被梅花恼几年，梅花才发便诗颠。
月明绕却梅花树，直入梅花影里眠。
北湖
曾巩（宋代）

常时泛西湖，已觉烟水永。北堤复谁开？长涵一川静。

久幽繇地偏，跬步人迹屏。我初得之喜，指顾辟榛梗。

种花延妙香，插柳待清影。飞梁通两涯，结宇临四境。

包罗尽高卑，开拓极壬丙。洒然尘滓消，恍尔心目醒。

兴物振滞淹，如人出奇颖。日携二三子，杖屦屡观省。

念时方有为，众智各驰骋。独此得逍遥，固知拙者幸。
春酿
赵嘏（唐代）

春酿正风流，梨花莫问愁。马卿思一醉，不惜鹔鹴裘。
挽刘原耕并刘母黄氏宜人
刘鹗（清代）

令子携书赋宦游，胸中初不著离忧。懒看綵服争春色，喜见梅花寄陇头。

高冢松楸残照雨，平原禾黍旧时秋。贮书淑子无遗憾，细读丰碑识故侯。
江南逢李先辈
杜荀鹤（唐代）

李杜复李杜，彼时逢此时。干戈侵帝里，流落向天涯。

岁月消于酒，平生断在诗。怀才不得志，只恐满头丝。
禅慧寺
阮阅（宋代）

老僧搘竹面如灰，门闭寒云冷不开。
车马纷纷多少客，端知不是爱山来。
鱼灯次董学谕先生
莫止（明代）

灯事今年胜去年，锦鳞飞出傍红莲。光分太乙青藜火，魂返琴高古列仙。

此夜含膏游陆海，他时烧尾入云天。尊前喜睹文明兆，耳畔春雷己殷然。
秋夜
王庭圭（宋代）

山色酿空碧，砧声鸣翠微。自怜为逐客，谁为捣寒衣。

居士本无病，参军胡不归。扁舟在吾手，尔莫用危机。
閒居杂咏 其三
黄文仪（清代）

月落江含白，更残雾捲风。烟消天气赤，海日一轮红。
丘景运生孙叔南生子戏赠以诗二首
陈藻（宋代）

齿序逢君我在前，小儿学语舌初便。
如君未是生孙早，若比他人晚数年。
次和友人岁暮旅怀十首 其三
卢龙云（明代）

白社非尘境，青山不世情。浮生俱扰扰，谢俗寡营营。

酒破千愁阵，诗高五字城。几人同述作，艺苑识宗盟。
送宁守罢任赴阙四首 其三
葛胜仲（宋代）

阳城拙催科，贾谊困迁谪。骑曹呼马曹，罚满何止百。

一笑为阔略，坐免投此帻。铃斋父党尊，均礼不赐隔。

人疑典午公，岂尝有此客。连年三露章，慰荐飞络绎。

自惭骨相屯，顾使议见格。途穷窘论报，纸札谩摇擘。
咏燕
刘泰（明代）

解补梁间垒，能寻花下门。春来与秋去，莫负捲帘恩。
洗心阁
许及之（宋代）

与物风迎浪，澄心月印湖。床头不须易，本自一尘无。
西江月·静里含光默默
王＊（元代）

静里含光默默，玄中调息绵绵。真空洞彻量无边。亲见本来身真。虽是虚灵不昧，也须添汞抽铅。常加水火鼎炉煎。便有神光发现。
寄蔡氏女子二首
王安石（宋代）

我营兮北渚，有怀兮归女。
石梁兮以苫盖，绿阴阴兮承宇。
仰有桂兮俯有兰，嗟汝归兮路岂难。
望超然之白云，临清流而长叹。
检历即事
艾性夫（元代）

古来系日欠长绳，节物相催老自惊。
岁里春为花早计，蛰前雷是雪先声。
移家燕子商量熟，开国蜂王去就轻。
最忆长安三月事，有谁重赋丽人行。
廉子祐归省金陵且就秋试作三绝句赠别 其一
张翥（元代）

故园归思浩无涯，更听啼鹃恼客怀。后夜月明应有梦，先随潮水过秦淮。
西庭夜燕，喜评事兄拜会
刘长卿（唐代）

犹是南州吏，江城又一春。隔帘湖上月，对酒眼中人。

棘寺初衔命，梅仙已误身。无心羡荣禄，唯待却垂纶。
下第次姚公绶春兴杂咏韵九首 其二 春露
张弼（明代）

柳眼花腮湿暗添，无边青紫竞秾纤。茂陵谁解相如渴，未赐金茎一滴沾。
山花子 夏夜
周永年（明代）

低髻拢花梦半醒，重携枕簟向闲庭。何处玉箫风送远，倚阑听。

趁着萤光看络纬，卷开珠网放蜻蜓。不是夜长愁不寐，候双星。
元日七言二首
刘克庄（宋代）

屋角微闻哢晓禽，起煨榾柮旋冠簪。
莱衣儿老长相守，椒酒翁冠且少斟。
浮世事浑忘记了，暮年诗转用功深。
双桃忽放花如锦，勾引先生策杖寻。
西山桐十咏·桐径
陈翥（宋代）

时人羡桃李，下自成蹊径。
而我爱梧桐，亦以成乎性。
中平端队道，还往非辽夐。
直入无欹斜，横延亦径挺。
月夕叶景碎，春暮花光映。
清朝蒙露湿，落日随烟暝。
不使草蔓滋，任从根裂迸。
堪诣蒋诩徒，惟任蓬蒿盛。
赴连山途次德宗山陵寄张员外
刘禹锡（唐代）

常时并冕奉天颜，委佩低簪彩仗间。

今日独来张乐地，万重云水望桥山。
别黔中赵尉
阳枋（宋代）

好风吹雪点征衣，认得东君巧转机。
北渚燕鸿从背立，前滩鸂鵣喜双飞。
梅中有味不妨隐，莲本无心何待依。
到处江山生意满，呼尊判倒是和非。
金山寺
邵济儒（清代）

我来非偶尔，三度叩禅关。泉品中泠水，诗题北固山。

江声离接外，帆影有无间。留得坡仙带，山门镇日闲。
代应二首
李商隐（唐代）

沟水分流西复东，九秋霜月五更风。

离鸾别凤今何在，十二玉更空更空。

昨夜双钩败，今朝百草输。关西狂小吏，惟喝绕床卢。
八翁吟十首 其九
张载（魏晋）

褒斜谷口卧龙翁，量如江海风如虹。不应三顾逢先主，至今千载慕冥鸿。
邓虚舟社长饯余北上即席赋呈
罗黄庭（明代）

拌历风霜苦，心悬去路赊。今宵醉霞阁，明日上京华。

诗酒情双惬，关津天一涯。感君过期许，上苑望看花。
遣祭皇子于西苑长春宫寓宿苑中纪述 其二
严嵩（明代）

西内新移皇子丧，礼卿临奠捧宸章。蕙肴兰醑曾来享，转益皇情一倍伤。
和文远叔行春
杨万里（宋代）

行脚宜晴翠，看云恐夕黄。
何村不花柳，此社要柴桑。
一笑当谁领，同来得许忙。
老怀翻作恶，不剩半分狂。
清明二首 其一
方一夔（宋代）

汉世诸陵已古邱，悲风摵摵老梧楸。金人往日泪曾堕，石马何时汗忽流。

江北江南千里隔，身前身后百年愁。九原定有英灵在，消得寒儒浪白头。
答五羊梁存吾区白斋诗笺遂和原韵 其二
唐秩（明代）

琴诗原不浪浮名，千里无心得识荆。阶上瑞兰应有种，匣中宝剑尚能鸣。

斯游在世真奇梦，何法于今可当情。发白眼青天色好，江门秋月正空明。
品令 其二 九日寓居招提，旅中不复出，步上西庵绝顶，撷黄菊一枝，凄然有感，复作此歌
周紫芝（宋代）

霜蓬零乱。笑绿鬓、光阴晚。紫茱时节，小楼长醉，一川平远。

休说龙山佳会，此情不浅。

黄花香满。记白苎、吴歌软。如今却向，乱山丛里，一枝重看。

对著西风搔首，为谁肠断。
木兰花慢·塔轮分断雨
周密（宋代）

塔轮分断雨，倒霞影、漾新晴。看满鉴春红，轻桡占岸，叠鼓收声。帘旌。半钩待燕，料香浓、径远趱蜂程。芳陌人扶醉玉，路旁懒拾遗簪。郊坰。未厌游情。云暮合、谩消凝。想罢歌停舞，烟花露柳，都付栖莺。重闉。已催凤钥，正钿车、绣勒入争门。银烛擎花夜暖，禁街淡月黄昏。
秋夜山中别友人
施肩吾（唐代）

独鹤孤云两难说，明朝又作东西别。

知君少壮无几年，莫爱闲吟老松月。
拟萧子显春别曲（四首。以下迪功五集）
徐祯卿（明代）

杂草积色满河塘，杨柳覆额映娇黄。
春心春望不可极，陇北辽阳俱断肠。
简单周二子
胡寅（宋代）

回首清明远矣哉，和风还挟禊辰来。
丽人空忆行歌乐，曲水难追翰墨才。
鬓发飘萧吾自祓，形骸放荡孰相开。
早知胜集荷塘上，何不飞觞看耻罍。
伤友人潘镇之失意七十韵
刘弇（宋代）

念子多屯踬，秋闱又背驰。南阳龙卧久，东鲁凤何衰。

刖足冤谁雪，伤弓翅已垂。有文须夺席，无地可容锥。

破落三间屋，荒凉四壁篱。平生萍荡漾，活计叶离披。

磬挂囊多乏，尘生甑少炊。饥寒妻拟弃，憔悴嫂贻嗤。

行古时稀合，身孤世早知。尽应嫌学僻，无不笑书痴。

读已周千卷，攀犹滞一枝。鹢因风紧退，兰为雪深萎。

卞璞羞空献，齐竽叹失吹。未为横荐鹗，又作曳泥龟。

东国频遭黜，西山独忍饥。皇皇行泽畔，寂寂卧漳湄。

应下伤麟泪，还牵感鵩悲。著成孤愤传，吟就八哀诗。

道丧谁开眼，愁来自皱眉。迍邅真命也，险阻屡尝之。

清庙含三叹，明时动五噫。野歌成匪虎，矶钓本非罴。

事故多如此，心休苦怨咨。都缘名是累，须用道为医。

破闷无如酒，消忧莫若棋。勿同杨泣路，休效墨悲丝。

得失皆由分，穷通自有时。海深鲲化早，天远鹤冲迟。

子况多能者，身怀可致资。九河流剧辩，万马走雄辞。

学似钩龙巧，文如吐凤奇。五车书并览，三箧记无遗。

解辨鲁鱼惑，能分亥豕疑。博闻探禹穴，多见识曹碑。

行止圭无玷，周流玉不缁。经明人尽仰，才大士争师。

名价关西振，儒风稷下移。生徒居若市，来者被成帷。

天道如将复，人文未丧斯。定伸膏泽志，入侍帝王墀。

豹匪终藏雾，蛟非久在池。青云如借路，蹇步足通逵。

定补千裘腋，宁由五羖皮。冠弹思贡禹，舌在忆张仪。

已往虽非悔，方来尚可追。此生当富贵，未死属男儿。

顾我诚荒斐，蒙君爱保持。杏坛齐出处，槐里久参随。

情荷椒兰契，言蒙药石规。琢磨朝切切，讲诲夜孜孜。

小大钟容叩，高低仞许窥。开谈发吾覆，飞辩解人颐。

较艺思焚砚，交锋拟树旗。奚斯睎考甫，子贡服宣尼。

共有亨途约，俱怀远到期。精诚甚胶漆，酬唱越埙篪。

本谓同游处，何图有别离。身从来岭表，音逐隔天涯。

荏苒年光换，回还气候推。暗惊时倏忽，屡见月盈亏。

故国书迢递，他乡路崄巇。登高魂欲断，眺望力应疲。

侧望魁乡荐，夫何摈有司。临风心恻怛，开榜泪淋漓。

场屋非收子，文闱更荐谁。主盟宁至当，提掖岂无私。

尽指珠多颣，咸疑玉有疵。叩天身患远，叫帝泣嗟卑。

写恨凭精卫，声冤付子规。彼苍不可问，徒积故人思。
小重山 道友求问
王哲（金朝）

养性休教起怒嗔。外身须认正，里头真。日施方便做慈因。清凉至，只在气精神。财色莫相亲。自然通大道，觉申申。金丹结就出迷津。登云路，玉洞看长春。
范真传
鲍溶（唐代）

云髻凤文细，对君歌少年。万金酬一顾，可惜十千钱。
和谢惠计院二首
吴潜（宋代）

插种如云四月头，代他田畯阅耕畴。
意行不敢烦君重，诗到偏能写我忧。
占谷喜看连岁熟，丽琛闻说十分收。
各家官事随宜了，尊酒相过莫外求。
咏唐史 尹思正
韦骧（宋代）

执笔威踰知一杖，忤权活得月将身。位终八座非为幸，埋戟相符岂不神。
东林七问 其七 问剑
成鹫（清代）

往往难平事，烦君几濯磨。风尘频抖擞，岁月易蹉跎。

钟虡消兵器，铅刀当太阿。不知三寸管，谁较杀人多。
次韵杜安行嘉陵春日书事十首
郭印（宋代）

江路曾浮宅，悬崖两壁青。
晴烟笼小艇，落照射高亭。
花簇红妆岸，鸥群白点汀。
何时篷底卧，半夜酒初醒。
陪王员外北楼宴待月
独孤及（唐代）

劝酒论心夜不疲，含情有待问谁思。

伫看晴月澄澄影，来照江楼酩酊时。
慧林诫禅徒入浴
释怀深（宋代）

浴时少使一瓢汤，受用浮生日子长。薪桂未言京国贵，辘轳百尺几夫忙。
和吴检详飞跃亭韵 其二
林希逸（宋代）

圣师知远又知微，率性而修教迪彝。物性高高还下下，与渠相赏莫相违。
正月初六同饮天恍宗侯 其二
李孙宸（明代）

相逢落日白门前，意气王孙自可怜。大雅独追竹素业，小山还赋桂丛篇。

种多玉树庭阴合，纫有芳兰杂佩传。华燕未须劳秉烛，青藜夜夜阁中燃。
归去乐
邵定（宋代）

归去乐，归去乐。
山上山花红灼灼，山下山酒香漠漠。
折花自插灼自酌，说渠万贯扬州鹤。
乐莫乐兮此一归，禽知我知渊明知。
三者之外知者谁，劝君缄吻藏高枝。
调笑转踏 其一
郑仅（宋代）

归去。携笼女。南陌采桑三月暮。使君春思如飞絮。

五马徘徊频驻。蚕饥日晚空留顾。笑指秦楼归去。
秋
季步騧（清代）

万物皆欲静，节其繁与浮。枯藤悬败壁，野水打孤洲。

竹座如僧对，家居似客游。重阳风雨近，老此一村秋。
和刘后村杂兴
胡仲弓（宋代）

当日曾弹贡禹冠，悬知出处独今难。
宁将退翮翔千仞，谁肯模今持两端。
风雨笔头犹老健，江湖吟鬓未凋残。
十篇话破平生事，留与时人作样看。
题梅坞画推蓬梅
储泳（宋代）

冰魂销不尽，招得上南枝。
依红横斜影，纱窗月上时。
新居城二首 其一
孙觌（宋代）

戢戢盘蜗满舍东，笑看蛮触两争雄。便携龙具归田去，更祝豚蹄望岁功。

未怪席门多长者，肯教壑谷问吾公。超然独到羲皇上，卧占南窗一枕风。
满江红 登宾娥台故址玩月有感
安绍杰（清代）

光禄高台，负浚渎、清流千折。想往日、凉秋登览，许多豪杰。

交厚谈心都豁达，翼酣落笔俱超逸。待冰轮、拥出酌葡萄，金樽凸。

真韵事，人争说，易代后，还如昔。乃吾今但见，丘陵巀嵲。

林表高峰犹耸翠，桥边蔬棚空凝碧。望姮娥、惨澹度云霄，增凄切。
北风行
朱应登（明代）

昨日南风扬，今朝北风急。
南风吹山山不移，北风吹海海欲立。
嗟哉！南风不与北风竞，物理自尔非相袭。
轩辕台前烛龙晦，纥干山头冷雀泣。
黄鹄摩空不得下，苍鹰<车水>愁枯湿。
行人戢足不敢行，但闻竽籁相宣翕。
川无梁，水增级。
林木哀诉，其声四集。
噫！我独何为衰居向原隰。
豺狼虎豹不可以托处，溯回澶漫皆忧悒。
田父停歌向我笑，笑我投簪滞乡邑。
然桂作薪炊玉粒，空囊无钱太羞涩。
我云蓼虫之性甘习苦，亦闻龙蛇岁晚当深蛰。
行藏得失本天道，古来贤哲何嗟及。
君不见北风雨雪洛阳城，袁安卧内无人入。
代内
唐庚（宋代）

爷娘嫁我时，本以君能文。谓当得所托，致身在青云。

观今天下事，胜负方纷纭。英俊肩相摩，料理不到君。

何妨采药去，相与登鹿门。著书示后世，千载犹清芬。
用韵和仲兄
虞俦（宋代）

鼯鼠相将五技穷，东来岁月太匆匆。
冷官敢恨知音少，直道难匆与俗同。
翻忆对床听夜雨，不堪举扇障西风。
诗来唤起还家梦，目断成行天际鸿。
胡得唯索写近诗
方岳（宋代）

生涯未办阔疏酒，书册相携检点梅。
过眼事真如堕甑，向人口合且衔枚。
昨窥古镜十分瘦，病起晴窗一砚埃。
举世好竽吾好瑟，故人犹索写诗来。
【双调】清江引_青青子儿枝
刘婆惜（元代）

青青子儿枝上结，引惹人攀折。其中全子仁，就里滋味别，只为你酸留意儿
难弃舍。
自盂城驿至安平三绝句 其一
姚燮（清代）

甘江出汉入涟州，灌以黄淮两道流。但觉斜阳平浩淼，乱帆去影捩飞鸥。
游沅陵刘道人庵中唯一禅椅不置卧榻云不睡四十年矣戏作二绝 其一
王庭圭（宋代）

一庵茅屋白云深，坐待丹砂欲变金。谁信庵中人不睡，满池春水听龙吟。
萧含誉自楚中来访留集二首 其一
胡应麟（明代）

下榻仍松桧，移尊更薜萝。星当雄剑聚，云傍彩毫多。

客计留天目，乡书问汨罗。五游他日遂，相逐老岩阿。